Hooper sal Wallabies in sy 100ste toets lei | Netwerk24
Dave Rennie (links), afrigter van die Wallabies, het Michael Hooper as sy kaptein behou. Foto: Getty Images
Rennie was Dinsdag in beheer van sy eerste oefensessie nadat hy by Michael Cheika oorgeneem het as afrigter, maar het aanvanklik die kapteinskap oopgehou.
Hooper het sedert 2014 in 46 toetse as kaptein gespeel en dit sluit twee Wêreldbeker-toernooie in. Sy werkverrigting en toewyding is nooit bevraagteken nie, maar sy besluitneming op die veld en vermoë om met skeidsregters oor die weg te kom, is wel gekritiseer.
"Ek is beïndruk met Hoops," het Rennie in 'n verklaring gesê.
"Ons het baie gepraat oor die laaste nege maande en sy passie en toewyding is beklemtoon. Hy is 'n goeie mens met uitstekende werketiek en is 'n goeie rolmodel vir ons jong spelers wat deurkom.
"Dit was uiteindelik 'n maklike besluit om te maak om hom weer aan te stel as kaptein."
Hooper sal die 12de Australiese speler word wat 100 toetse speel, wanneer hy voor draf in die eerste Bledisloe-kragmeting met die All Blacks in Wellington aanstaande maand.
"Dit is 'n voorreg om die Wallaby-trui te dra en ek is trots om my spanmaats te lei en ook alle Australiërs," sê Hooper.
"Ek is opgewonde oor die groep spelers wat ons nou het en die rigting wat ingeslaan word. Ons het reeds gehalte-tyd saam deurgebring en verfyn dit waarvoor ons staan en wat ons wil bereik."
Die Aussies is tans op 'n oefenkamp in Hunter Valley en vertrek Vrydag na Nieu-Seeland, waar hulle in kwarantyn sal wees voordat hulle in agtereenvolgende toetse teen die All Blacks op 11 en 18 Oktober te staan kom. –
Die Wallabies met 100 toetse of meer op hul kerfstok is: George Gregan, Stephen Moore, Adam Ashley-Cooper, Nathan Sharpe, George Smith, Will Genia, Sekope Kepu, Matt Giteau, Stephen Larkham, David Campese, Rob Simmons. – Reuters, Sportredaksie